地名: 長城 (全羅道, 都護府)
年: 1465.0

○前行上護軍金新民上言曰: "臣本斗筲末器, 樗櫟散材, 學未知方, 不達時宜, 過蒙上恩, 官至二品, 榮幸已極, 罔知報効。 且以潛邸之時, 乃許甘盤之舊, 旣示褒嘉, 又隆竉賚, 感銘之至, 有死不忘。 所期竭誠補袞, 裨萬分一, 然今臣老矣, 無復有望。 尙有卑忱, 介于心懷, 故敢裒管見, 仰干宸聰, 伏惟上鑑。 一曰定名分。 孔子
              《繫易》曰, ‘天尊地卑, 乾坤定矣, 卑高以陳, 貴賤位矣’, 誠以上下名分, 不可不謹也。 昔賈太傅, 太息於庶人帝服, 倡優后飾之日, 悼夫不謹其漸, 而奢僭之無節也。 臣復思之, 名不可亂, 亂則濫, 分不可踰, 踰則僭。 今也市井無賴之徒, 游俠不良之輩, 不事農業, 坐肆謀生, 專以乘時射利, 財累巨萬, 布帛柱華屋, 米粟積高廩, 豪侈相尙, 日肆荒淫, 乘肥衣輕, 爭馳於路, 蔑朝臣若等夷, 視平民如犬羊, 廉陛之失級, 而等威之無別, 章服物釆, 混不能辨, 朱黃色有似枙子帶也, 則僭擬而敢帶, 紫色裼衣, 兩班子弟所服也, 則歆羨而顯服, 以至入網之笠, 夾金之靴, 無所不着, 奢僭之極, 何所憚而不敢? 自今嚴立禁制, 庶人毋得犯此禁, 敢有犯者, 憲司痛繩以法, 以定名分, 以正風俗。 二曰厚農桑。 《洪範》八政, 食貨爲先, 《豳風》一篇, 農桑最重, 民事之急, 莫甚於此。 今籍田蠶室之設, 誠爲古昔聖王之遺意, 然躬耒手繅之禮, 勢難行, 而代行之法, 在所當設也。 臣伏望殿下每當孟春, 命農官代推, 中宮命宮人代繅, 躬行勤儉, 爲一國先 使民人曉然知敦本之美, 觀感興起, 盡力於耕蠶, 則風俗以厚, 民生自裕矣, 新立令典, 倡率敦勸。 三曰重邊將。 夫邊將之任, 關國體勢, 統衆號令, 固難其人也。 必威德兼備, 寬猛得中, 望孚於人者, 乃可當之。 我朝崔潤德、河敬復, 皆其名將, 嘗鎭東北一面野人, 畏威懷惠, 幾至十年之久, 而不敢犯邊者, 非他故也。 來則不拒, 去則不追, 覈縻之而已, 非有德望素孚於人, 而處置得宜者能之乎? 漢之衛、霍, 唐之李、郭, 皆由此, 其選也, 素有宿德重望, 坐制方命, 匈奴畏服。 (蕃)
                〔藩〕
              鎭寧謐者, 又皆德以服人, 威以制敵之致也, 其任重則其選難。 古有言, ‘其任之重者, 有曰長城,’ 則可以知其任之重, 而人之賢也。 古者人君命將, 推轂而遣之曰, ‘閫外之事, 將軍制之,’ 此委任之專也, 又以喪禮處之命下之日, 士皆涕泣, 以示無望其生還於國, 而死於王事也。 是宜尊其位, 信之篤, 使之久於其職, 而公耳忘私, 以身許國者矣。 是則國家已行之矣, 而疑若有未盡之也。 敵虜情僞, 防禦緊慢, 城郭虛寶, 山川險易, 不可不素明而預講, 誠得如將爲大將, 有將望者四五人, 分據要害巨鎭, 責成於數十年之久, 上項等事, 使之耳濡目染, 口應手酢, 行軍之策, 制敵之謀, 常留於心, 當如虜在吾目中矣, 則其於寄一面統萬衆乎何有? 以如是之人, 而次補大將之缺, 則其指授成算, 掃淸醜虜, 屹作長城, 保固彊圉, 斷可必也。 議者必謂, ‘大將關係至重, 固宜久任, 至於褊裨, 亦久其任乎? 徒爲不顧其家, 而虛守邊城’, 甚非知大體有用之策也。 臣妄意, 人臣盡忠於君, 則於國較必多, 於家較必小, 雖有褊裨什百, 久守邊城, 苟有利於國, 亦何顧於家? 四曰優武班。 文以致治, 武以御亂, 如車兩輪, 不可偏其一也。 今文班朝士則秩雖下士, 猶率官從, 議章有別, 晝仕夜直, 足任使令, 身又閑歇, 自能供職, 武班自上大護軍, 一無騶從, 常隨其後, 徒擁名器, 勞苦倍蓰, 宿衛巡綽, 了無虛日, 家僮一二, 僅備馬卒, 至有女僕, 戴鋪蓋而到闕門, 非唯朝彩埋沒, 抑亦廉陛無級, 況又有冠屨倒置之嫌乎? 古有東八准將軍之諺, 此文臣欺武士之慢語, 因循至此弊猶在也。 況我國家, 東備海寇, 北防山戎, 猝聞邊警聲息, 則裹甲齎糧, 捐生赴敵者, 未必非此輩也。 入則長行苦務, 出則濱死戰陣, 而反落魄喪志如此, 其於皷舞士氣, 激昻士心爲如何? 臣之妄意以爲, 別設騶從, 似爲勢難, 防牌別軍, 酌定驅從, 以峻廉陛, 以勸事功。 五曰弭盜賊。 夫盜賊之源, 起於貧窮。 飢寒切身, 不暇顧慮, 有惜軀命, 而敢爲攘竊者, 於情有可矜, 於法無所赦, 非有所迫, 而爲姦爲宄者, 亦情法所可罪, 而人所大憝者也。 若强盜, 則罪尤甚於竊盜何也? 初有意於殺害人命, 明火操刃, 殺人抶人, 無所不爲, 死有餘罪, 故初犯卽刑, 竊盜則初無殺害之心, 而止竊財貨, 故三犯乃刑, 此好生欽恤之聖恩也。 人心不古, 巧詐相冒, 雖以聖恩涵育, 竝生爲攘, 竊爲姦宄者, 無有窮已, 臣妄意, 備盜之慮, 有所未盡也, 制姦之法, 有所未悉也, 刺字惟當於面上顯明之處, 不當於肩膊幽隱之所。 刺於顯處, 則愧心或發, 而常以不齒於人爲恨, 刺於幽隱, 則愧心不發, 而反以不異於人爲幸。 賊亦人耳, 各具秉彝人性之天, 非植物如木石之隤然, 動類如禽獸之蠢然, 必其有羞惡之心, 有時而發, 但其發甚微, 而悔悟之念不萌, 故猶夫賊耳, 莫論三犯, 贓滿則死, 弭之之方也。 贓滿則雖初犯, 緣贓滿而死, 三犯則雖未贓滿, 緣三犯而刑, 或以三犯, 或以贓滿, 如權衡之稱物, 而不害於低昻也。 若刺字, 須要深刻。 不深則必有消去之虞, 面上當以竊某物幾貫五字, 中書爲刻, 又於所常着衣胸背上, 大書某物竊盜四字, 以爲標識, 常示於人, 望於前者, 先知其爲賊, 望於後者亦如之, 官爲踏印勒着, 勿使暫脫, 旣決杖則輒以徙居極邊, 此屛諸四裔, 不與同中國之遺法也。 幸而使賊知恥悔罪而立功自效, 則使去賊衣, 計以自新, 而得同平卒, 此亦不費之賞也。 議者必謂, ‘若聚賊黨於一隅, 必生亂心, 而終不可制矣,’ 臣妄意假如賊黨, 生亂難制, 極邊諸鎭分配賊有幾, 非千百爲群, 尾大難掉之比也。 一主將處以軍法, 則可制矣, 是何不思之甚也? 臣策雖若迂闊, 實有所益, 行之不數年, 而盜賊可自弭矣, 暫行試驗。 六曰立外史。 ‘載筆之任重矣。 掌記時事, 垂戒後世, 使人人勉於爲善, 而不敢爲非者, 以此古有野史, 以記外事, 蓋欲使內外爲一, 而傳信於將來也。 今置春秋館, 以史翰八人, 掌記事之任, 政治得失, 風俗美惡, 與夫凡干時事, 無不備載, 以專於後, 玆得古者立史之本意。 然詳於內而略於外者, 內史職拘於內, 而外方之事, 有不聞焉, 故內不得不詳, 而外不得不略也。 臣嘗久帶春秋, 忝側修撰, 已悉外方傳報, 可謂勸戒之事矣, 不過曰某家女, 一産二兒, 某村牛一産二犢, 其他可法可戒, 一未聞焉, 此豈非人無主守, 任非其任之故耶? 宜倣野史之法, 以新進權知, 年少氣銳, 直情不阿, 門地無咎者, 本館依式取才, 望報吏曹, 充差八道, 各掌道內之事, 內事缺則外貫次補, 凡觀察使守令大小別常不法之事, 隨所見聞, 直呈禮曹, 移春秋館, 以備考閱, 甚爲便益。 且參外別常, 裝輕行速, 身單費少, 但一騎載馬耳, 非他大小別常驛路騷擾, 供億煩費之比也。 單騎輕裝, 周行道內, 則向所云監司守令大小別常, 不惟有所畏, 而不敢爲非, 亦能有所慕, 而自知爲善, 不必分巡御史, 而盡摘姦惡, 不必昧行朝官, 而盡糾貪墨, 史筆足以勸懲矣。 乞立外史, 激礪士心。 七曰限決訟。 孔子曰, ‘聽訟吾猶人也, 必也使無訟乎。’ 蓋言聽訟之非難, 而無訟之爲貴也。 惟我國家獨有奴婢, 不得無訟, 欲辨訟端, 亦不得無主司以處之, 故設爲都官以決訟, 欲其分別是非, 抑豪强伸冤枉也。 今爲官吏, 率多畏强淩弱, 値人發狀, 則先辨元隻强弱, 以謂某爲骨强難噬, 威可畏勢可依, 倘有見忤, 後患立至, 某爲弱肉可食, (前)
                〔後〕
              不顧(後)
                〔前〕
              不慮, 雖有稱冤, 後無可推。 經營於心旣如此, 區畫於事又如此。 元隻雖立, 對訟漫不加意, 決無際日, 淹延待遞。 此則是非判然, 愛憎無撓之訟也。 他如不避許決之訟, 則冒濫之弊, 口不勝言。 或以干請, 或以勢力, 豪强之輩, 無名可得, 而指爲同宗使孫, 寡弱之人有泒, 可傳而妄咎違法, 過限以至顚倒是非, 變亂黑白, 曲直隨勢, 勝負在手, 何有於設官, 何計於委任, 言之可爲痛心也。 自今定爲限制, 主司常每月朔望, 具各日狀者, 元隻姓名以啓, 如有稽限不決者, 委攸司推覈科罪, 且決訟不公者, 亦許發告, 下攸司從正更改, 誤決官吏, 依律論罪, 以伸冤抑, 以戒後來。"